《赋周斗祥爱竹》
宋代·萧立之

平生爱莲无极翁，而孙爱竹将无同。岂期野鹜有遗憾，善学下惠犹家风。

问君竹亦有何好，蟠胸世好百无有。黔娄先生生不邪，西山遗民穷得瘦。

向来结交王子猷，一日不见如三秋。叩门不共主人语，往往竟日肩舆留。

先生河阳种花手，耿耿冰霜含宇宙。从渠红紫竞春阳，留眼相看岁寒后。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。